FEMEIA CARE TOT UITA SĂ SE NASCĂ 
O, Copyrighted work, 2019 


MOTTO: 7 


Acelor femei din viaţa mea 
care au învăţat să se nască 
deși le-a fost frică, cât și 
acelora care trebuie să 


prindă curaj să se nască. 


“Ca să vezi trebuie să uiţi 
numele obiectului la care 


priveşti”, Claude Monet 


“Ne scapă mereu câte ceva 
în viață, de aceea trebuie să 
ne nastem mereu”, Marin 


Sorescu 


PERSONAJE: 


FEMEIA CU DOR DE DUCĂ 

FEMEIA CU APARAT FOTO 

FEMEIA CU BĂIAT MARE, MULT PREA MARE 
FEMEIA ÎNŞELATĂ CARE VA ÎNFLORI 
FEMEIA CARE TOT UITA SĂ SE NASCĂ 


Extras ca V.O. punctat apăsat (bold font) în text 


ACȚIUNEA are loc exact unde este precizat în fiecare scenă atâta vreme cât totul este filtrat, 


i.e., casa în care pășim pentru prima dată este la graniţa dintre vis și realitate, afară are culoarea 


tuturor anotimpurilor la un loc, etc. 


TIMPUL s-a spart. Curge năvalnic. Dacă ţi-e frică de apă, încearcă să prinzi un petic de pământ. 


Nu te va salva. Îţi va da doar o secundă în plus să te uiţi în jur. 


NOTE: 


Vârstele femeilor, inclusiv a FEMEII CARE TOT UITA SĂ SE NASCĂ, este ambiguă. 
Nu sunt nici puștoaice, nici la 20 de ani. Undeva pe la sfârșitul vârstei de 30. Mai departe, 
ține de regizoare. Nu sunt niște femei bătrâne. Și nici nu vor să îmbătrânească. Le 
întâlnim în momentul în care se gândesc la (ce vor) ele 

Câteva minime proiecţii punctate în text 

Decorul ar trebui să fie aidoma unui plic care, desfăcut, poate fi un dreptunghi sau un 
pătrat care aduce a schiţa unei locuinţe, care la început e ridig/îngrădit/bine demarcat și 
apoi se desface, ne invită din casă afară, la drum, în urmă rămân pașii care până și ei se 
nasc, poate totul este oarecum în slow motion 

Piesa începe realist, dar se sfârșește în basm. FEMEIA CARE TOT UITA SĂ SE 
NASCĂ poate fi un personaj autonom sau/ şi poate fi o metaforă. Asistăm la un moment 
în care poate cu toţii ajutăm să se întâmple ceva deosebit, dincolo de rațiune, dincolo de 


ce am auzit și văzut până acum. Păşim în basm sau acolo unde se nasc poveștile, 


ficţiunile care ne completează, undeva în Scena IV, odată cu FEMEIA ÎNŞELATĂ 
CARE VA ÎNFLORI 

- Cel puţin o dată spectatorii vor dori să aplauade crezând că acolo e sfârșitul. Piesa îi 
tachinează însă. Către final este un joc care trebuie schimbat: pantomimă, derută, dar și o 


mare dorință de a merge către un alt înainte 


Post scriptum: 
M-am gândit după ce am scris piesa dacă are legătură cu Vrăjitorul din Oz și Muzicanții 
din Bremen. Cred că nu. Poate pe alocuri structura sau felul în care personajele ne spun 
poveștile lor ar trimite către ficţiunile amintite. Numai că personajele mele nu caută să 
repare/adauge ceva ce le lipseşte, precum personajele din Vrăjitorul din Oz; femeile din 
piesă vor să intre într-o lume a lor, de la zero. De asemenea, cu toate că prima o întâlnește 
pe a doua și cele două o invită pe a treia cu ele ș.a.m.d., bașca au fugit și de acasă, totuși 
nu vor să facă doar muzică -- deși nu ar fi o idee tocmai rea. Făcând doar muzică cum 
fac Muzicanții din Bremen, femeile din piesă știu că ar pune doar un bandaj problemei. 
Da, este incomod să crezi că femeile suferă. Că nu sunt plătite pentru muncile domestice, 
inclusiv cele legate de maternitate. Că surmenajul lor nervos nu este isterie, este o rană 
mai adâncă. Piesa este inspirată din ce ne doare pe noi ca femei, din ce ne-am săturat să 
auzim, din clișeele care ne schimonosesc visele. Și cu toate acestea, niciuna dintre 


personajele create nu este o victimă. 


PROLOG 


Când piesa începe cele 5 stau cu spatele la noi, în patru labe, frecând podeaua de zor. Se aude 
“Oda bucuriei”. Pe partea dorsală a fiecărei femei este scris o literă. Împreună literele 
formează cuvântul FEMEI. Cât freacă numele se mișcă armonios, dar armnonia se sparge în 
timp ce “Oda bucuriei” devine din ce în ce mai agasantă. Una câte una se ridică şi pleacă. 


Rămâne în scenă doar FEMEIA CU DOR DE DUCĂ. 


SCENA ÎNTÂI: PRIMA CAMERĂ 


Decor domestic adică cu oale și scaune şi un macrame de la bunica. Primit de la mama sau 
bunica ei. Nu se mai știe. Puțin rupt sau decolorat. O femeie în capot cu flori și ciorapi deşirați 


Stă şi se uită fix la ceva. Stă cu spatele la noi. Caută ceva în buzunar. Scoate un telefon. 


FEMEIA CU DOR DE DUCĂ (Adresându-se telefonului): M-ai căutat, dragule? Da, și ce e mă 


rog așa de urgent? Ce arde? 


O tăcere de câteva secunde. Femeia vrea să învârtă în tigaie, să întoarcă şnițelele pe 


cealaltă parte dar ceva în telefon nu o lasă. 


FEMEIA CU DOR DE DUCĂ (Tot telefonului): Măi, cum mă mai iubeşti tu pe mine și mă faci 
să mă doară-n cur de bucătărie. (Se uită în jur) Ce bine că-s singură. Nu mă sâcâie nimeni la cap. 
Nu trebuie să par socială. (Citește cu voce tare) Dacă te înscrii acum la conferinţa “Cum să 
relaţionezi” vei primi “Ghidul fericirii” plus un voucher la o apă minerală la .33 litri. (Amuzată 
mai mult decât enervată) Păi, eu apă nu mai beau de acum zece ani de la nunta cumnatei când 
am crezut că mor otrăvită de la apa pură de la puț. Vroiam o ţuică atunci, o tărie. (Telefonului) 
Auzi, altceva mai bun nu aveai să-mi spui? (UI pune repede în buzunar; agitată către tigaie) Mă 
fut! Iar am ars șniţelele. Pizda mă-sii! Nu-i nimic, le întorc pe partea cealaltă. (Le întoarce; se 
duce către frigider de unde scoate o varză, un castravete, roşii, ceapă verde, etc. La un moment 


dat scoate tot. Scoate și frigiderul din priză. Face semnul victoriei. După care iese din scenă) 


Se aude un vals. Femeia se întoarce cu o valiză în mână. Este la “4 ace” şi e de 
nerecunoscut. Scoate o hârtie din buzunar. O pune pe masă. Scoate un ruj și o oglindă 
mică. Îşi face ritualul şi fredonează ceva. Dansează un pic. Melodia se termină. Ochii îi 
cad pe foaie. Își mută ochii de pe foaie jos, pe podea. E oarecum atrasă de podea și face 
din nou mișcările de la început de piesă. Corpul i se mișcă până aproape de ieşirea din 


stânga/dreapta scenei. O tăcere. Intră călcând si imitând mişcarea din acest clip (detalii 


în subsol)? Pentru piesa mea mă interesează doar imaginea bărbatului prins în acel 
spațiu claustrofobic şi mișcarea femeii, pantofii cu toc cui pe care îi poartă contrastant 
cu o tigaie sau un aspirator. Aş adauga să meargă printre oale, bureți, farfurii, etc. Să 
calce în picioare aceste reziduuri domestice de care vrea să se lepede. Se va opri. 


Triumfătoare. la o foaie pe care o despăturește. 

FEMEIA CU DOR DE DUCĂ: Dragă George, am plecat la stațiune. Tram lăsat niște șniţele. 
Sunt de ieri. Cred. Nu mai știu. Că ieri nu ai venit acasă. Sau ai venit? E mai bine să plec un pic. 
Ai tu grijă de ficus să nu se usuce și verifică la poștă. Nu ne vine decât maculatură, dar dacă nu o 
verifici ne da amendă statul român pe motiv că facem mizerie. Ştii cum e poștașul, le trântește 
acolo fără să îi pese. O dată am găsit un cotor de măr. Am tren la 16 și mă grăbesc. Nu mă suna 
că nu-mi iau telefonul cu mine. Ţi-l las acasă. Nu știu când mă întorc. Ah, pe 30 are fata recital la 
vioară. a-i dresuri noi că altfel urlă. Ea știe că plec, i-am zis aseară când i-am cântat. Și la sfârșit 
când să dau s-o pup de noapte bună îmi zice, "Dar dresuri mi-ai luat?” “Nu.” “De ce?” “Nu 
am avut timp”. “Ai, măi, mamă, doar o fată ai”. “Am uitat. Îți ia tata” ? (O pauză) George, 
vorbim când mă întorc. Cred cu acceleratul. Dar poate mă opresc și pe la var-mea Sanda la țară. 
Mi-a zis de atâtea ori să vin când se fac strugurii. Zicea să-i facem să pleznească cum făcea 
pentru vin nenea Dorel, saracu’ nu mai e, și cineva trebuie să continue tradiția. Și dacă am timp, 
mai dau o fugă și pe la tanti Mioara. Zicea să vin să o fotografiez nud la malul marii. Auzi, tu, ce 
idee! Până la urmă nu știu când vin. Vezi că la ușă cheia nu mai intră bine în broască. Am 
încercat s-o ung, dar cred că e veche. Și ne mai trebuie și o tigaie. Am ars de prea multe ori 
șniţelele, a făcut o gaură. Vezi că Adei nu îi plac ouăle moi, să i le fierbi să fie tari. Și nici 
detergentul cu miros de trandafiri. Știu, e mofturoasă fi-ta. Pe 15 ale lunii să plătești factura la 
lumina. Lui Costel de la 7 i-au tăiat curentul când nu a plătit la timp. Statul român se uită după 
tine prin gaura cheii, prin crăpătura din pereţi, ţi-o trage scurt. lar m-am luat cu vorba. De la niște 
facturi. În dulap ai o listă mai lungă. Când ne-am mutat în prima casă am scris pe ea reţeta de 


mâncare de urzici de la mama, îţi plăcea ţie, nu mie, și am zis să ţi-o fac. Foaia aia e plină de 


! https://www.youtube.com/watch?v=QTX5OKd_gRo 
sau https://www.sng-mb.si/en/pertformances-opera-ballet/stabat-mater_en/ 


" Fata se va auzi în V.O. Mama, în timp real, cu faţa către spectatori. La fel cu toate celelalte 
momente din V.O. 


toate prostiile... fă aia, fa cealaltă... adu, cară, împinge, stoarce, freacă -- un morman de verbe în 


cârca unei femei. 


Brusc dă să plece. Se îndreaptă către frigider. Vrea să îl deschidă. 


FEMEIA CU DOR DE DUCĂ (Ca pentru sine): Dar până la urmă pot să beau o bere la vagonul 


restaurant. O bere cu multă spumă cum îi plăcea bunicii. 


Iese. Se aud niște paşi ca și când ar cobori nişte trepte. Se aude tocul metalic pe podea 
cu un scârțâit prelung. Din sunetul acesta trecem în altele tipice străzii: claxoane, frâne 


bruște, etc. Femeia se opreşte. Apoi continuă să meargă până când e liniște. 


SCENA A DOUA: FĂRĂ PEREȚI 
FEMEIA CU DOR DE DUCĂ intră în scenă trăgând un geamantan după ea. 
FEMEIA CU DOR DE DUCĂ (Către cealaltă femeie): Mă pozai? Nu ies bine în poze. 
FEMEIA CU APARAT FOTO: Asta cu ieșitul bine e relativă. 
FEMEIA CU DOR DE DUCĂ (Încă nesigură pe ea): Nu m-am coafat de când m-am măritat. 
FEMEIA CU APARAT FOTO: Arăţi bine. 
FEMEIA CU DOR DE DUCĂ: Stai de mult timp aici? 
FEMEIA CU APARAT FOTO: Nu. M-am așezat să mă uit la ce am tras până acum. 
FEMEIA CU DOR DE DUCĂ: Tras??? 
FEMEIA CU APARAT FOTO: Da, pe film. Vrei să vezi? 
FEMEIA CU DOR DE DUCĂ dă din cap şi se apropie de cealaltă femeie. Se uită în 
aparat, nu se aude clar ce vorbesc, dar în proiecţie apar câteva portrete. Preferabil doar 
cu femei și fete tinere. 
FEMEIA CU APARAT FOTO: Te-am convins? Vrei? 


FEMEIA CU DOR DE DUCĂ: Dacă nu ies bine, le ștergi? 


FEMEIA CU APARAT FOTO: Hai că nu încep din prima să te pozez. Întâi vorbim. (Îşi trage 


aparatul foto direct pe față) 


FEMEIA CU DOR DE DUCĂ (Glumind): Ce-ai păţit? 
FEMEIA CU APARAT FOTO: Ce? 
FEMEIA CU DOR DE DUCĂ: Ai ceva pe faţă. Un gândac mare. Cu un ochi și mai mare. 


FEMEIA CU APARAT FOTO: De sezon. (Arată către aparat fără să îl dea jos) E de la vreme, 


mi-apare și dispare în funcţie de cum bate vântul. 
FEMEIA CU DOR DE DUCĂ (Zâmbind): N-am mai auzit-o pe asta de mult timp. 
FEMEIA CU APARAT FOTO va face instantanee cât timp va vorbi. 


FEMEIA CU APARAT FOTO: Nici eu n-am mai zis-o parcă de o veșnicie. Ce altceva îți mai 


place să zici? 
FEMEIA CU DOR DE DUCĂ: Căcat! 
Râd amândouă. 
FEMEIA CU APARAT FOTO: Căcat e tare. Mănânci căcat. (Râde) 
FEMEIA CU DOR DE DUCĂ: Mă cac pe tine! 
FEMEIA CU APARAT FOTO: S-a căcat în scăldătoare. 
FEMEIA CU DOR DE DUCĂ: Huh? N-o știu pe asta. 
FEMEIA CU APARAT FOTO: Mamaia spunea că înseamnă că cineva își face rău cu mâna lui. 


FEMEIA CU DOR DE DUCĂ: Tată zicea că o să am noroc că am mâncat căcat când eram mică. 

FEMEIA CU APARAT FOTO: Erai rebelă de mică? 


FEMEIA CU DOR DE DUCĂ: Nu, zicea el cât se poate de clar că am mâncat 


căcat. Literalmente. (Adaugă) Pe bune. 
FEMEIA CU APARAT FOTO lasă aparatul jos. 
FEMEIA CU APARAT FOTO: Glumea. 


FEMEIA CU DOR DE DUCĂ: A zis că într-o zi m-au găsit în baie luând din căcatul din oliţă și 


punându-l pe pereți. 

FEMEIA CU APARAT FOTO: De ce? 

FEMEIA CU DOR DE DUCĂ: Habar n-am. Plictis? Curiozitate? 
FEMEIA CU APARAT FOTO: Și te-au pedepsit? 


FEMEIA CU DOR DE DUCĂ: Pentru ce? În fiecare casă e un căcat și mai mare decât cel mânjit 


pe pereţi de un copil care nu știe nimic. 
FEMEIA CU APARAT FOTO: Pare că a fost adevărat atunci. 


FEMEIA CU DOR DE DUCĂ: Așa se nasc legendele. (Ia o poziție de supereroină) Simţi forţa 


căcatului? Nu? Ce mai aștepti? Cu scatologia nu e de glumit! 
FEMEIA CU APARAT FOTO: Scato...? 


FEMEIA CU DOR DE DUCĂ: Ştiinţa excrementelor. 


11 


FEMEIA CU APARAT FOTO: Poate am mâncat și eu căcat când eram mică. (Îşi schimbă 


singură gândul) Nah, că n-am noroc. 
FEMEIA CU DOR DE DUCĂ: Crezi că e vreo legătură? 
FEMEIA CU APARAT FOTO: Poate nu. 

Ambele devin ușor melancolice. FEMEIA CU APARAT FOTO o pozează pe cealaltă. 
FEMEIA CU APARAT FOTO: Ai o pată. 
FEMEIA CU DOR DE DUCĂ: Știu, pe creier. Mi s-a mai zis. (Ușor blazată) Mulţumesc. 
FEMEIA CU APARAT FOTO: Nu, pe bluză. 

FEMEIA CU DOR DE DUCĂ se examinează. Da să o şteargă cu puţină salivă. 
FEMEIA CU DOR DE DUCĂ: Ei, asta e, rămân pătată. 


FEMEIA CU APARAT FOTO: Nici nu se observă decât dacă ai obiectivul ăsta care face ca 


fiecare chestie minusculă să iasă în evidenţă. Și eu păţeam la fel. 

FEMEIA CU DOR DE DUCĂ: Ce vrei să zici? 

FEMEIA CU APARAT FOTO: Am fugit de acasă. 

FEMEIA CU DOR DE DUCĂ: Nu înţeleg nimic. 

FEMEIA CU APARAT FOTO: Când erau copiii mici, dimineaţa, mă sculăm și mergeam ca o 


somnambulă din pat până la WC până la bucătărie. Mă uităm la covorașul de la baie și mă 


gândeam de ce al meu nu zboară. Să mă fi dus și pe mine pe sus ca în povești. Apoi auzeam cum 

așternuturile foşneau și mă duceam să fac cafea. Dar cât făceam cafeaua, împachetam, mai 
spălam ce rămăsese în chiuvetă, dest eu spălasem toate vasele de cu seară, na, ca prin “magie” se 
adunaseră altele peste noapte... dădea cafeaua în foc, înjurăm, o luam de pe foc, îmi turnam așa 
cu zaț cu tot ce mai rămăsese și apoi continuam să fac ce trebuia să fac... să aibă copiii ce să 
mănânce... să nu plece la școală cu stomacul gol, dintr-astea. Și mai spălăm și aragazul dacă se 
murdărise, îi strigam la masă, mă îngropam în fiecare zi în bucătărie, nici nu mă mai vedeam de 
multe ori... Cafea? Hm, câteodată o beam rece de tot că uitam de mine... și știi ceva? Cafeaua 


rece are gust de caca. 


FEMEIA CU DOR DE DUCĂ dă din cap. FEMEIA CU APARAT 


FOTO caută prin geantă. 
FEMEIA CU DOR DE DUCĂ: Ai pierdut ceva? 
FEMEIA CU APARAT FOTO: Aveam o broșă la mine. 
FEMEIA CU DOR DE DUCĂ: Broşă? 
FEMEIA CU APARAT FOTO: Da, mă, broșă... să ţi-o pui pe pată. 
FEMEIA CU DOR DE DUCĂ: Ce fel de broșă? 
FEMEIA CU APARAT FOTO: Una cu un fazan. 
FEMEIA CU DOR DE DUCĂ: Fazan? 
FEMEIA CU APARAT FOTO: Ce ai de repeţi? Tic nervos? 


FEMEIA CU DOR DE DUCĂ: Nu mi-am dat seama. Scuze. 


13 


FEMEIA CU APARAT FOTO: Broșa asta mi-o dăduse mama când am făcut 18 ani. “Numai 


masculul își înfoaie penele...” 
FEMEIA CU DOR DE DUCĂ: Ce, mă??? 


FEMEIA CU APARAT FOTO (Cu broșa în mână): Numai masculul își înfoaie penele, așa mi-a 


zis mama. 

FEMEIA CU DOR DE DUCĂ: Așa, şi??? 

FEMEIA CU APARAT FOTO: Mi-a dat mama broga la majorat și mi-a zis că nu are bani de 
petrecere, că a strâns să-mi ia broga dintr-un anticariat și că poate eu o să am o viață mai bună... 
o să mă înfoi în pene ... că ea n-a făcut-o ... că nu știa... că poate să o facă... că maică-sa i-a 
murit devreme ... că a crescut prin mătuși care o ţineau la cratiţă... îi ziceau de copii... îi ziceau 
să se păstreze fată mare ... și mama mi-a dat broșa, m-a pupat pe obraz și cam asta. 

FEMEIA CU DOR DE DUCĂ: Şi ce, vrei să mi-o dai mie? E aminitire. 

FEMEIA CU APARAT FOTO: Dacă o vrei. Eu am plecat de acasă. Tu? 

FEMEIA CU DOR DE DUCĂ: Unde? 

FEMEIA CU APARAT FOTO: Pe unde văd cu ochii. Sunt freelancer acum. 

FEMEIA CU DOR DE DUCĂ: Pe bune? 

FEMEIA CU APARAT FOTO: Sună mai bine. 


FEMEIA CU DOR DE DUCĂ: Şi eu am plecat. 


FEMEIA CU APARAT FOTO: Unde? 

FEMEIA CU DOR DE DUCĂ: Știu doar de unde... nu și unde. 
FEMEIA CU APARAT FOTO îi întinde broșa. 

FEMEIA CU APARAT FOTO: Ia-o, n-am ce să fac cu ea. 

FEMEIA CU DOR DE DUCĂ: Bine. 
O ţine un pic în palmă. Apoi se uită la ea. Și-o pune în piept. Sesiunea de pozat continuă. 
Apoi FEMEIA CU DOR DE DUCĂ se ridică. Își iau la revedere. Dă să plece. Se 


întoarce. 


FEMEIA CU DOR DE DUCĂ: Uite, când ai chef de pozat. (Îi dă o foaie împăturită. Dă să 
plece) 


FEMEIA CU APARAT FOTO: Pot să mă uit? 

FEMEIA CU DOR DE DUCĂ: Da, măi, că nu e cutia Pandorei. 
FEMEIA CU APARAT FOTO: Altă tâmpenie. 

FEMEIA CU DOR DE DUCĂ: Pe fund stătea speranța. 
FEMEIA CU APARAT FOTO: Lipită ca hârtia igienică. 
FEMEIA CU DOR DE DUCĂ: Iar ne-am întors la căcat. 
FEMEIA CU APARAT FOTO: M-ai scăpăm de el? 


FEMEIA CU DOR DE DUCĂ: Nu mai bine mergi cu mine? 

FEMEIA CU APARAT FOTO: Fie. Mă simt aventuroasă azi. 


FEMEIA CU APARAT FOTO se ridică. De după bancă are şi ea un geamantan. 


FEMEIA CU DOR DE DUCĂ: Vrei să bem o cafea caldă? 


FEMEIA CU APARAT FOTO: Caldă și cu mult lapte. 


les amândouă din scenă trăngând valizele. 

SCENA A TREIA: LA CAFENEA 
Cele două femei intră în scenă trăgând după ele valizele. Se uită după o masă liberă. 
FEMEIA CU DOR DE DUCĂ: E plin. 
FEMEIA CU APARAT FOTO: E de la ploaie. 
FEMEIA CU DOR DE DUCĂ: Care ploaie? E soare afară. 
FEMEIA CU APARAT FOTO: Simt eu că vine. 
FEMEIA CU DOR DE DUCĂ: În oase, nu? 
FEMEIA CU APARAT FOTO: Da. 


FEMEIA CU DOR DE DUCĂ: Ce chestie Și asta, să simţi ploaia înainte să apară. Cum e, 


magic? 
FEMEIA CU APARAT FOTO: Deloc. O durere surdă în oasele de la picioare. 
FEMEIA CU DOR DE DUCĂ: Şi ce faci? 


FEMEIA CU APARAT FOTO: Spăl vase. Dau cu mătura. les la pozat. Sau aştept să treacă 


ploaia. 
FEMEIA CU DOR DE DUCĂ: În cât timp crezi că vine? 


FEMEIA CU APARAT FOTO: Cine? 

FEMEIA CU DOR DE DUCĂ: Dumnezeu! 

FEMEIA CU APARAT FOTO: Ar veni la cafenea? 

FEMEIA CU DOR DE DUCĂ: Ce are cafeneaua? Unde vrei să vină, la strip club? 
FEMEIA CU APARAT FOTO: Aia da provocare. 

FEMEIA CU DOR DE DUCĂ: Ploaia asta, în cât timp vine? 

FEMEIA CU APARAT FOTO: O oră maxim. 

FEMEIA CU DOR DE DUCĂ: Ce ne luăm? Cafea ȘI atât? 

FEMEIA CU APARAT FOTO: Eu îmi iau o supă. 

FEMEIA CU DOR DE DUCĂ: Eu mi-aș lua un ceai. 

FEMEIA CU APARAT FOTO: Uite s-a eliberat masa de la geam. Perfect. Du-te. 
FEMEIA CU DOR DE DUCĂ: Ia-mi un ceai verde. 


FEMEIA CU APARAT FOTO se duce să comande. FEMEIA CU DOR DE DUCĂ se 


uită pe geam. 
FEMEIA CU APARAT FOTO: Fără zahăr, nu? 
FEMEIA CU DOR DE DUCĂ: Fără, fără. Ai luat două? 


FEMEIA CU APARAT FOTO: Nu mai aveau supă și cafea n-am chef acum. 

O tăcere necesară. Chiar nu își zic nimic pentru un minut. Va fi mult de 


îndurat pentru spectatori? 


FEMEIA CU DOR DE DUCĂ: Dacă aș avea bani m-aș duce să mă dau cu trenul ăla care merge 


mai repede ca gândul. In Japonia, trenul-glonte. Așa îi zice, deși e tâmpită denumirea. 


FEMEIA CU APARAT FOTO: Îmi plac călătoriile cu trenul. Chiar şi când geamurile sunt 


murdare, banchetele rupte, miroase a ceapă și slană afumată. 

FEMEIA CU DOR DE DUCĂ: La japonezi nu cred că e ca la noi. 
O altă tăcere. Poate tot de un minut. 

FEMEIA CU DOR DE DUCĂ: Cu parașuta te-ai da? 

FEMEIA CU APARAT FOTO: Nu cred. Îmi alunecă mâinile. 

FEMEIA CU DOR DE DUCĂ: Ce? 


FEMEIA CU APARAT FOTO: Da, mâinile mele nu pot ţine nimic pentru mai mult de 10 


secunde. Totul îmi scapă apoi din mână. Ar fi o sinucidere spectaculoasă. 

FEMEIA CU DOR DE DUCĂ: Stai liniștită, că e cu instructor. Ţi-l pun în spate ca pe un rucsac. 
FEMEIA CU APARAT FOTO: Cum? Zbori cu greutate? 

FEMEIA CU DOR DE DUCĂ: Păi, da. Altfel nu ai cum. 


FEMEIA CU APARAT FOTO: Atunci, pas. Nu are niciun sens să fie altul cocoţat pe mine. Ce e 


ăsta, sex la altitudine? 

FEMEIA CU DOR DE DUCĂ tace. Ridică doar din umeri. Încă o tăcere. 


FEMEIA CU DOR DE DUCĂ: Aș vrea să merg în Groenlanda deși urăsc frigul. 
FEMEIA CU APARAT FOTO: Da, acolo aș merge și eu. Ce peisaje! Câtă pustietate. 


FEMEIA CU DOR DE DUCĂ: Eram la ședința cu părinţii, se abera despre fondul clasei, darul 
doamnei și creta colorată că asta le lipsea, restul aveau de toate. Și am oftat o dată, am mai oftat 
încă o dată și ăsta din faţa mea zice, “Te oprești”? “Din ce”? “Din ce faci”. “Nu fac nimic, 
dragule”, “Ba da, dragă, îmi sufli în ceafă şi ăla e teritoriul meu”. M-am oprit. M-am uitat 
lung la el. “Bine, suflă-mi în ceafă, Meduzo, ochii ăia mă îngheață”. “Și n-ai tu un foc”? 
Habar n-am de ce am zis asta. “Ba da, am că fumez. leşim la o țigară?” “Acum, în mijlocul 
ședinței?” “Cât am plătit pentru comedia asta tristă?” “Bine, hai să mergem”. Ne ridicăm. 
Doamna zice, “Ce faceți?”, noi ne facem că nu vedem, nu auzim, ieşim din clasă și fugim. Cum 
alergam așa ca bezmeticii pe culoar, mă împiedic într-o ușă deschisă pe jumătate. Râd și mai 
tare. “De asta nu mă vindec”. “De ce?” “De intrat prin uși. Le văd că sunt acolo. Nu știu de ce 
intru în ele”. “Poate nu ai timp să te opreşti”. “Poate vreau să mă rănesc”. O vreme nu ne 
zicem nimic. “Chiar am ieşit din clasă?” “Duh”. “Cred că o să se răzbune pe copii”. “N-are 
decât”. “Îi luăm ceva de pe listă”. “Da, i-ai o mășină”. “Ei, prea mult”. “Nu te-am văzut până 
acum la ședințe”. “Nu, soţia vine mai mult. Dar acum e plecată în Groenlanda”. “Ce mişto! 
Al cui tată ești”? “Al Mariei”. “Care Maria că sunt vreo 5 în clasă?” “Maria Nucă”. “Nu știam 
că e cineva Nucă în clasă”. “Mda, poate la ședințe doamna nu strigă catalogul”. “Ce caută 
soţia în Groenlanda?” “E fotograf. Au o serie în locuri încă nelocuite, virgine. Mi-a trimis 
câteva. Vrei să vezi?” Dau din cap. “O mi-nu-nă-ţie. M-aș îmbarca în primul avionul către 
Groenlanda”. “Sunt puţine zboruri. Eu aproape am fost în Groenlanda”. “Cum adică 
aproape? Ai visat?” “Eu nu visez. Aproape am fost pentru că avionul s-a stricat și am 
aterizat forțat acolo. Eram în drum către Montreal, mă duceam la o conferință. Și am stat 
în aeroport câteva ore. Era întuneric. Se întunecă mai devreme acolo. Mă uitam pe geam, 
dar nu prea aveam la ce. Eram prinși într-o sală de așteptare simplă, cu câteva scaune și o 


lumină care pâlpâia. Nu puteam să îmi imaginez ceva ce nu văzusem. Așa că m-am uitat în 

gol până când am simţit că-mi ies ochii afară din cap. E ciudat să te forțezi să vezi. Să 
fortezi lucrurile să meargă”. Nu știu dacă atunci vorbea despre Groenlanda sau despre altceva, 
un cuvânt te poate duce în 2-3 călătorii diferite deodată. Mă gândeam să îl las să termine când 
vrea să termine. Și s-a pus o tăcere tâmpită între noi. M-am ridicat și, în loc să mă duc acasă, m- 


am dus înapoi în clasă. El nu m-a urmat. 
FEMEIA CU APARAT FOTO: Și la următoarea ședință? 


FEMEIA CU DOR DE DUCĂ: N-a mai venit. La următoarea a lipsit și el și ea. Și apoi mi-a zis 
fata că le-a plecat Nucă din clasă. “Cine, mamă?” “Maria Nucă a plecat”. “Unde?” “Habar n- 
am. Nu eram prietene. Era înfumurată și mereu se lauda cu maică-sa și taică-su cum 
mergeau prin nu știu câte ţări. Și cum o lăsau la bunici”. “Bine că n-o lăsau la vecini. Unii 
copii aşa cresc. Alții mai rău, la orfelinat”. Nu ştiam de ce o luasem pe arătură. “Mamă, ție nu 
pot să-ţi zic nimic fără să nu tragi o pildă. Nucă a plecat. End of story. Cui îi pasă?” 
“Dar...” mă opresc. Nu mai continui. Se pune iar tăcerea între noi. Cuvintele se înmoaie în saliva 
mea și se umflă. Nu mai ies. Le înghit. “Mai ai ceva de zis, o poveste cu tâlc de-a ta?” “Nu”. I- 


am întors spatele și m-am dus la oalele din chiuvetă. Cu ele am alt dialog, cu clăbuci. 
FEMEIA CU APARAT FOTO începe să tragă niște instantanee. A început să plouă 
puternic. Deodată intră în cafenea o femeie udă din cap până în picioare. FEMEIA CU 
DOR DE DUCĂ îi face semn să vină la masa lor. 

FEMEIA CU DOR DE DUCĂ: Mama mia. Eşti fleașcă! 

FEMEIA CU APARAT FOTO: Mă lași să te pozez? 

FEMEIA CU DOR DE DUCĂ: E inocentă. Are și ea o fixaţie. 


FEMEIA CU BĂIAT MARE, MULT PREA MARE: Am plecat de acasă... 


FEMEIA CU DOR DE DUCĂ: Şi noi la fel. E contagios. 

FEMEIA CU BĂIAT MARE, MULT PREA MARE: Nu, am plecat de acasă fără umbrelă. 
FEMEIA CU DOR DE DUCĂ: Vrei să te schimbi? Noi chiar am plecat de acasă. 
FEMEIA CU APARAT FOTO: Da, uită-te prin valize, vezi dacă îţi place ceva. 

FEMEIA CU DOR DE DUCĂ: Da! ce, e la parada modei? Lasă femeia să-și ia orice. 
FEMEIA CU BĂIAT MARE, MULT PREA MARE: Mă usuc. 

FEMEIA CU APARAT FOTO: Vezi ce ai făcut? 

FEMEIA CU DOR DE DUCĂ: Ce am făcut?! 


FEMEIA CU APARAT FOTO: Ai inhibat-o. (Deschide valiza și scoate o bluză și o fustă) la 


astea. 

FEMEIA CU BĂIAT MARE, MULT PREA MARE: Mulţumesc. (Se ridică) Unde e WC-ul? 
FEMEIA CU DOR DE DUCĂ: Tot înainte. 

FEMEIA CU APARAT FOTO: Pe dreapta. 

FEMEIA CU DOR DE DUCĂ: Te oprești când dai de fund. 


Incep să chicotească. 


FEMEIA CU DOR DE DUCĂ: Au ieșit bine pozele? Era foarte plouată. Rimelul scurs în dâre pe 


obraji... hainele parcă de hârtie... lipite pe ea. 

Se uită la poze. 
FEMEIA CU APARAT FOTO: Are o tristeţe ireală. 
Încă o tăcere. Aparatul rămâne deschis. Vine cea de-a treia femeie. 


FEMEIA CU BĂIAT MARE, MULT PREA MARE: Dumnezeule mare, arăt ca o fantomă! Poţi 


să o ştergi? 


FEMEIA CU APARAT FOTO: Nu le public. Le fac pentru mine. Portrete de femeie. Rar pozez 


bărbaţi. Sunt monotoni. Sacou, pantaloni, pantofi. 

FEMEIA CU DOR DE DUCĂ: Trași la indigo. 

FEMEIA CU BĂIAT MARE, MULT PREA MARE: Al meu nu e așa. 
FEMEIA CU DOR DE DUCĂ: Eşti norocoasă. 


FEMEIA CU BĂIAT MARE, MULT PREA MARE: Băiatul, nu soțul. Soţul e fel ca ceilalți. 


Intr-o zi m-am întors de la piaţă și aproape adusesem înapoi alt bărbat. 


FEMEIA CU DOR DE DUCĂ: L-ai găsit în sacoşă și-ai crezut că ți l-au dat la promoţia de 


cratiţe de inox? 


FEMEIA CU BĂIAT MARE, MULT PREA MARE: Nu. Pe al meu îl lăsasem pe bancă că el nu 
suportă mirosul de pește din magazin și nici să vadă carnea tăiată la raft și nici câte tipuri de 
detergent sunt, zice că-l ia cu ameţeala și atunci îl las să stea pe bancă. Nu știu de ce vine cu 
mine. Mai bine stă acasă. În fine, într-o zi m-am dus la o bancă greșită și-am luat alt bărbat. “Hai, 
repede că se rup sacoșile; am luat cartofi noi și carne tocată pentru chiftele. Hai, să ţi le fac”. Și 
apuc străinul ăsta de mânecă și ăsta vine. Vine până în mașină cu mine. Bag cheile în contact: 


“Pune-ţi centura”, aud click și dau să pornesc. Mă uit la ăsta de lângă mine și tresar: “Tu nu ești 

soțul meu”. “Dar aș putea fi”. “leşi afară din mașină!”. Am stat apoi cu capul pe volan şi cred că 
am aţipit. După ceva timp, ies din mașină. Mă duc la bancă. Al meu mânca covrigi și-și făcuse și 
prieteni, niște vrăbiuţe pe care le hrănea de zor. Mă vede fără sacoși și mormăie, “Nu ai luat 
nimic? Mi-e cam foame”. Dar el molfăia la covrig. “Ba da, am luat destule. Chiar și un bărbat”. 
Face ochii mari. “L-am dat înapoi”. Încep să râd şi zic, “Hai, că se încinge carnea tocată pentru 


chifteluţe. Am lăsat-o în portbagaj”. 

FEMEIA CU APARAT FOTO: E de comă asta! 

FEMEIA CU BĂIAT MARE, MULT PREA MARE: Nu îmi plăcuse mitocanul care se lipise de 
mine fără să întrebe cine sunt, de ce îl invit să meargă cu mine. Măcar de la Mișu știu la ce să mă 
aştept. Vine o vârstă... (nu mai continuă) 

FEMEIA CU DOR DE DUCĂ: Vine o vârstă. Așa, și? 

FEMEIA CU BĂIAT MARE, MULT PREA MARE: Nu știu de ce v-aș zice mai multe. 
FEMEIA CU APARAT FOTO: Eşti în hainele mele. Nu? 

FEMEIA CU BĂIAT MARE, MULT PREA MARE: Vrei să le scot? 

FEMEIA CU DOR DE DUCĂ: Da! 

FEMEIA CU APARAT FOTO: Potolește-te. 

FEMEIA CU BĂIAT MARE, MULT PREA MARE: Nu-mi aduc aminte bine de mine acum 20 
de ani. Au trecut groaznic de repede anii ăștia și acum timpul se mișcă așa de încet, timpul a 
îmbătrânit și se târăște. Dar ultimii 20 de ani au zburat. Era mic. D tineam în braţe ca pe un 


bibelou să nu se spargă. Nu puteam să am concediu de maternitate pentru că Mișu nu lucra. 


Fusese concediat. Și de atunci își găsește câte o lucrărică aici, pune un bec, repară instalaţii, 

dintr-astea. la bani pe loc. Nu îi bea. Işi cumpără covrigi și vorbeşte cu păsările. Iar Radu ieri era 


în braţele mele și azi e departe. A plecat la facultate în Franţa. Nu e drept! 

FEMEIA CU APARAT FOTO: Nu te bucuri că a plecat? Că a scăpat de locul ăsta? 
FEMEIA CU BĂIAT MARE, MULT PREA MARE: Nu. Deloc. Vreau și eu să plec. 
FEMEIA CU DOR DE DUCĂ: Perfect. Vino cu noi. 


FEMEIA CU BĂIAT MARE, MULT PREA MARE: Nu cred că înţelegeţi ce zic. Vreau să plec 


la el. 

FEMEIA CU APARAT FOTO: Hai, măi, că e scumpă terapia. 

FEMEIA CU DOR DE DUCĂ: Vorbiţi la telefon? 

FEMEIA CU BĂIAT MARE, MULT PREA MARE: Da, îmi zice că e bine. Că învaţă. Că are un 
coleg din Senegal și că nu se prea înţeleg, fiecare pocește franceza, dar că gătește bine și se culcă 
la 8 seara. În fiecare seară. 

FEMEIA CU DOR DE DUCĂ: Şi la cât se trezește? 

FEMEIA CU BĂIAT MARE, MULT PREA MARE: Habar n-am. 

FEMEIA CU APARAT FOTO: Ce studiază? 


FEMEIA CU BĂIAT MARE, MULT PREA MARE: Arhitectura. 


FEMEIA CU APARAT FOTO: Frumos. 


25 


FEMEIA CU BĂIAT MARE, MULT PREA MARE: De când era mic îi plăcea să contruiască. 
Nu avea multe jucării, dar și le desena pe hârtii, și le imagina, vorbea cu ele. Se juca singur că eu 
nu eram acasă, ta-su era mut, copii în scara blocului nu erau. Au apărut, dar el era deja licean, 
alte preocupări. Am păstrat toate foile alea în care creiona jucării. Mă uit la ele și plâng. (Scoate 


din geantă niște foi împăturite) 
FEMEIA CU APARAT FOTO: Câtă imaginaţie! 


FEMEIA CU BĂIAT MARE, MULT PREA MARE: Când veneam de la muncă, alerga la mine 
şi îmi zicea ce a mai creat și vorbea, vorbea, vorbea, simţeam cum mă învârt, cum casa se 
învârte. Eram obosită, dar abia aşteptam să alerge la mine, să mă ţină la povești. În fiecare 
duminică mergeam în parc: cu bicicleta, cu trotineta, cu rolele, cu placa, cu creta colorată, cu 
coarda, cu ce aveam. leșeam... și veneam acasă târziu, făcea baie, îl pupam pe frunte și se culca. 
Iarna, vara, pe ploaie, pe are. ieșeam din casă. Casa devenise o cameră de hotel unde ne 
întorceam doar ca să dormim. Scutece, julituri, febră, râsete, plânsete, uși închise, apoi “Pa, 


mamă, am plecat”. Nu e corect! 

FEMEIA CU DOR DE DUCĂ: Eu am plecat de acasă. 

FEMEIA CU BĂIAT MARE, MULT PREA MARE: Ai copii? 

FEMEIA CU DOR DE DUCĂ: Da, o fată. 

FEMEIA CU BĂIAT MARE, MULT PREA MARE: O să ți se facă dor. 

FEMEIA CU APARAT FOTO: Mai bem ceva sau plecăm de aici sau ...? 

FEMEIA CU BĂIAT MARE, MULT PREA MARE: Am vrut să mă ude ploaia. Am ieșit în casă 


de cum a început să picure. Și am stat în ploaie. Ţineam geanta strâns în braţe și plângeam. Nu e 


corect. Creşti un copil și apoi pleacă. Rămâi singură. 

FEMEIA CU APARAT FOTO: Tu nu ai plecat? 


FEMEIA CU BĂIAT MARE, MULT PREA MARE: Eu, da. Dar frate-miu a rămas acasă. Pe 
lângă mine, bărbaţii nu prea aveau ceva de spus. Taică-miu bea până cădea jos. Frate-miu zicea 
că e sensibil, că nu poate să stea cu ochii deschiși pe lumină, iar noaptea nici atât, un puturos, 
măcar nu bea, iar Mișu... hai, că de el v-am zis deja. Mi-a fost frică când mi-au pus în braţe 
băiatul. M-am gândit, ce model va avea lângă el? Dar cred că m-am descurcat. Citeam la parc. În 
fiecare zi. Până când nu a mai ieșit cu mine. “Mamă, să stăm atâtea ore împreună pare că 
sunt legat de fusta ta. Mă duc singur afară. Iau și o carte. OK?” Am dat din cap. Nu poți să 


te bagi forţat pe sub pielea omului. Chiar și când e ruptă din tine. Nu e corect. 
FEMEIA CU DOR DE DUCĂ (Din senin/non sequitur): Mi-e foame. 
FEMEIA CU APARAT FOTO: Supa s-a terminat. 


FEMEIA CU BĂIAT MARE, MULT PREA MARE: Mergem la un restaurant turcesc, îl știu eu. 


La 2 străzi de aici. 


FEMEIA CU APARAT FOTO: Nu e corect, nu e corect, ca tot zici asta maniacal, dar ce ai fi 


vrut? 
FEMEIA CU DOR DE DUCĂ: Ce te-a apucat? O luăm de la capăt? Nu-s corecte multe, dar le 
luăm și noi pe rând... Numai că azi e pauză. Azi facem ceva pentru noi. Și mâine la fel. Și 


poimâine. 


FEMEIA CU BĂIAT MARE, MULT PREA MARE: Și dacă nu e loc pentru mine? Dacă totul e 
plin de el? 


FEMEIA CU DOR DE DUCĂ: Fă loc. Rupe. Sparge. Deșiră. 


FEMEIA CU APARAT FOTO: Au și baclavale acolo? 

FEMEIA CU BĂIAT MARE, MULT PREA MARE: Lui Radu îi plac foarte mult. Își ia de 


fiecare dată. 


FEMEIA CU DOR DE DUCĂ (Enervară): Gata! Mergem în altă parte. Un loc nou, luăm un taxi 


să ne ducă afară din oraș. 

FEMEIA CU BĂIAT MARE, MULT PREA MARE: Știu și eu?! 
FEMEIA CU APARAT FOTO: Te așteaptă cineva acasă? 
FEMEIA CU DOR DE DUCĂ: Touché. 

FEMEIA CU APARAT FOTO: Nu mai bine mergem cu trenul? 
FEMEIA CU DOR DE DUCĂ: Unde? 

FEMEIA CU APARAT FOTO: Hai la gară și ne hotărâm pe loc. 
FEMEIA CU BĂIAT MARE, MULT PREA MARE: Eu nu merg. 


FEMEIA CU DOR DE DUCĂ: Hai cu noi până la gară și dacă nu e nimic pentru tine nu mai 


mergem nici noi. Ce zici? 
FEMEIA CU BĂIAT MARE, MULT PREA MARE: Fie. 


Ies din scenă. 

SCENA A PATRA: ŞINE DE TREN CARE SE PRELUNGESC ÎN VIS 


Cele trei sunt în faţa unui panou pe care sunt afișate Plecările. Au vată de zahăr în mână. Le 
vedem doar din spate. Stau așa cam 2 minute. Zgomote de fond asociate unei gări. După care se 
aude un anunţ prin staţie: “Trenul de călători din direcția București-Viena va pleca cu 
întârziere” . Sunetul se pierde... 

FEMEIA CU DOR DE DUCĂ: Ăsta e al nostru? 

FEMEIA CU APARAT FOTO: Mi-e indiferent. Doar că nu merg fără bilet. 

FEMEIA CU BĂIAT MARE, FOARTE MARE: Până la Viena? E tren de noapte. 

FEMEIA CU DOR DE DUCĂ: La cușetă. 

FEMEIA CU APARAT FOTO: Cine sforăie? 

FEMEIA CU BĂIAT MARE, MULT PREA MARE: Eu. 

FEMEIA CU DOR DE DUCĂ: Hai, valsăm către Casa de bilete sau cât mai pierdem timpul? 
FEMEIA CU BĂIAT MARE, MULT PREA MARE: Cât o fi de la Viena la Paris? 

FEMEIA CU APARAT FOTO: Acolo e Radu? 

FEMEIA CU BĂIAT MARE, MULT PREA MARE: Da. 


FEMEIA CU DOR DE DUCĂ: Hai să aflăm la Casa de bilete. 


FEMEIA CU BĂIAT MARE, MULT PREA MARE: Dar nu am haine de schimb la mine. 

FEMEIA CU DOR DE DUCĂ: Împrumuţi de la noi. 
FEMEIA CU BĂIAT MARE, MULT PREA MARE: Şi chiloţi? 
FEMEIA CU DOR DE DUCĂ: Mai ales chiloţii. 
FEMEIA CU BĂIAT MARE, MULT PREA MARE: Pardon? 
FEMEIA CU DOR DE DUCĂ: Nu am timp acum. Hai să ne luăm bilete. 
Cele trei pornesc către Casa de bilete. Deodată intră în scenă o femeie cu 
părul nearanjat, cu hainele rupte, cu rujul mânjit pe faţă pe un obraz, cu urme 
de violență pe mână, picioare. Gâfăie. Intră în ele fără să vrea. Cad pe jos toate. 
FEMEIA CU APARAT FOTO: Dumnezeule mare, ce s-a întâmplat? 
Cât va vorbi FEMEIA ÎNŞELATĂ CARE VA ÎNFLORI se va auzi numai 
muzică de vals. Pe fundal, în proiecție, pe aceiași muzică de vals şi atmosfera de 
elită, aristocratică, apar imagini ale femeilor abuzate. Fiecare imagine se termină 
cu femei transformate în flori făcute din origami. Ideal ar fi astfel pentru a fi o notă 
subtilă decorului în formă de plic. Este primul indiciu că ne vom muta încet-încet 


din realism în ficţiune, dar nu este o separare clar determinată. 


FEMEIA ÎNŞELATĂ CARE VA ÎNFLORI: Am fugit de la adăpost. Nebunu” a dat de mine ȘI 


acolo. 
FEMEIA CU APARAT FOTO: Mă lași? (O atinge pe părțile cu vânătăi) 
FEMEIA ÎNŞELATĂ CARE VA ÎNFLORI: Au! 


FEMEIA CU BĂIAT MARE, MULT PREA MARE: De când se întâmplă asta? 

FEMEIA ÎNŞELATĂ CARE VA ÎNFLORI: Din ziua nunții. În biserică, după ce ne-am învârtit 
în hora mirilor în jurul mesei, după ce toți au plecat către restaurant să bea și danseze, el m-a tras 
de mână: “Am ceva pentru tine”. Îi rădeau ochii și eu am crezut că îmi va da... (se oprește). M- 
a dus într-un colţ al bisericii, și-a dat pantalonii jos: “Treci la treabă.” Mi-a pus capul în poala 


lui: “Curva mea”. N-am vrut și m-a tras de păr. Apoi m-a pocnit. 

FEMAIA CU DOR DE DUCĂ: Ai reclamat? 

FEMEIA ÎNŞELATĂ CARE VA ÎNFLORI: De prea multe ori. Și când nu s-a mai putut, când 

mi-am dat seama că nu-i pasă nimănui de mine, am plecat de acasă. Mergeam la Poliţie șiroind 

de sânge și ăia rânjeau la mine: “Ce i-ai făcut?” Soacra, “Ascultă de soț”. Socrul, “Bătaia e 

ruptă din Rai”. Vecinele, “Taci și îndură. Du-te, repede, fă o supă să îi treacă, să uite”. 
Muzica valsului se aude din ce în ce mai tare. Femeile se ridică. les din scenă. Se aude 
un alt anunț pentru o altă călătorie. Se aude semnalul trenului care pleacă. Rând pe rând 
cele 4 femei intră. Sunt îmbrăcate sexy. FEMEIA ÎNŞELATĂ CARE VA ÎNFLORI 
poartă pe cap (inclusiv pe faţă) o mască ca un buchet mare de flori. Dialogul este în 
medias res. 

FEMEIA CU BĂIAT MARE, MULT PREA MARE: Am ajuns? 

FEMEIA CU APARAT FOTO: Ce-ai mai sforăit! 

FEMEIA CU BĂIAT MARE, MULT PREA MARE: Unde suntem? 


FEMEIA CU DOR DE DUCĂ: Undeva aproape de Viena. Nu mai avem mult. 


FEMEIA CU BĂIAT MARE, MULT PREA MARE: Şi ... (arată către FEMEIA ÎNŞELATĂ 
CARE VA ÎNFLORI) cine e? 

FEMEIA CU DOR DE DUCĂ: Hai, mai dormi un pic, poate îţi aduci aminte. 
FEMEIA CU APARAT FOTO: Acum, staţi așa, sunteţi într-o lumină angelică. 
FEMEIA ÎNŞELATĂ CARE VA ÎNFLORI: Aerul pe care îl respir e un parfum. 
FEMEIA CU DOR DE DUCĂ: La câte flori ai în cap! 
FEMEIA CU BĂIAT MARE, MULT PREA MARE: Ah, mi-aduc aminte... Ce noapte de vis. 
FEMEIA CU DOR DE DUCĂ: Şi câte povești. Chiar nu vreau să se termine călătoria asta. 
În acel moment se aude un scârţâit de șine. 


FEMEIA CU APARAT FOTO: Cineva a tras semnalul de oprire, nu ai fost tu, nu? (Se uită 
către FEMEIA CU DOR DE DUCĂ) 


FEMEIA CU DOR DE DUCĂ: Am spus că nu vreau să se oprească, tu vezi că s-a oprit. Deci, 


„..? (Face ochii mari) 

FEMEIA CU BĂIAT MARE, MULT PREA MARE: Unde suntem? 
Luminile se sting. Se aud conversații întrerupte sau suprapuse. 

FEMEIA CU DOR DE DUCĂ: Cine stinge lumina? 

FEMEIA CU APARAT FOTO: Are cineva o lanternă? 


FEMEIA ÎNŞELATĂ CARE VA ÎNFLORI: O brichetă? 

FEMEIA CU BĂIAT MARE, MULT PREA MARE: Fumantul s-a interzis în tren. Unde 


suntem? 

FEMEIA CU DOR DE DUCĂ: De unde vrei să știu unde suntem dacă nu se vede nimic? Au! 
FEMEIA CU APARAT FOTO: Scuze. 

FEMEIA CU DOR DE DUCĂ: Uită-te pe unde calci. 

FEMEIA ÎNŞELATĂ CARE VA ÎNFLORI: Mi-e frică de întuneric. 
FEMEIA CU BĂIAT MARE, MULT PREA MARE: Ține-te de mine. 
FEMEIA ÎNŞELATĂ CARE VA ÎNFLORI: Nu te văd. 

FEMEIA CU DOR DE DUCĂ: Întinde mâinile. 

FEMEIA CU APARAT FOTO: Nu cred că aici e Viena. 

FEMEIA CU DOR DE DUCĂ: De unde știi? 

FEMEIA CU APARAT FOTO: Din instinct. 

FEMEIA ÎNŞELATĂ CARE VA ÎNFLORI: Am mers mult totuși. 
FEMEIA CU DOR DE DUCĂ: Şi dacă e? 

FEMEIA ÎNŞELATĂ CARE VA ÎNFLORI: Ne dăm jos să nu ratăm staţia? 


FEMEIA CU BĂIAT MARE, MULT PREA MARE: O hartă ne-ar ajuta acum. 

FEMEIA CU APARAT FOTO: Sau un localnic. 


FEMEIA ÎNŞELATĂ CARE VA ÎNFLORI: Sau (se oprește singură) ... stai un pic, numai noi 


am fost în trenul ăsta? 

FEMEIA CU DOR DE DUCĂ: La austrieci trebuia să fie lumină. 
FEMEIA CU APARAT FOTO: Poate au pană de curent. 

FEMEIA CU BĂIAT MARE, MULT PREA MARE: Cine, bogătanii ăștia? 


FEMEIA CU DOR DE DUCĂ: Pana de curent ca și moartea vine la toţi deodată, fără 


discriminare! 
FEMEIA CU APARAT FOTO: Ce exemplu ţi-ai găsit și tu pentru discriminare?! 


FEMEIA CU BĂIAT MARE, MULT PREA MARE: Vă opriţi? 


O sursă vagă de lumină mică precum cea venită prin gaura cheii care se face din ce în ce 


mai mare le va învălui pe femei. Ele stau în cerc. Privirea lor cade pe ceva de pe podea, 


ceva ce ele nu îşi explică ce este. Până când își dau seama că este o altă femeie. 
FEMEIA ÎNŞELATĂ CARE VA ÎNFLORI: Cum te cheamă? 


FEMEIA CU DOR DE DUCĂ: Nu cred că vorbește. 


FEMEIA CU BĂIAT MARE, MULT PREA MARE: Parcă își mișcă gura, dar nu îmi dau seama 


ce zice. 


FEMEIA CU APARAT FOTO: Unde suntem? 

FEMEIA CARE TOT UITA SĂ SE NASCĂ: Shhhh. Mai incet, vreau să dorm. 
FEMEIA CU BĂIAT MARE, MULT PREA MARE: Bine, dormi, dar nu pe jos. 
FEMEIA ÎNŞELATĂ CARE VA ÎNFLORI: E frig pe jos. 

FEMEIA CARE TOT UITA SĂ SE NASCĂ: Nu ştiu ce e frigul. Mi-e somn. 
FEMEIA CU APARAT FOTO: Eşti de mult aici? 

FEMEIA CARE TOT UITA SĂ SE NASCĂ: Nu ştiu ce e timp. Mi-e somn. 
FEMEIA CU DOR DE DUCĂ: Timp, unitatea de măsură a dezamăgirilor. 
FEMEIA CARE TOT UITA SĂ SE NASCĂ: Mi-e somn. 


FEMEIA CU BĂIAT MARE, MULT PREA MARE: Unde suntem? Nu e nimeni aici. Alo? Alo? 


E cineva aici? 
FEMEIA CU DOR DE DUCĂ: Alo, alo, aţi văzut un cal maro? 
FEMEIA CU APARAT FOTO: Ce te-a apucat? 


FEMEIA CU DOR DE DUCĂ: E clar că am deraiat. E clar că suntem singure. Acum şi un cal ar 


fi bun, am galopa. 
FEMEIA CU APARAT FOTO: Nu suntem în poveste. 
FEMEIA CU DOR DE DUCĂ: De ce nu am fi? 


FEMEIA CU BĂIAT MARE, MULT PREA MARE: Hai să plecăm. 

FEMEIA CU DOR DE DUCĂ: Unde? 


FEMEIA CU BĂIAT MARE, MULT PREA MARE: Nu știu. Când ieșeam cu Radu și ne 


rătăceam, continuam să mergem. Găseam cumva drumul înapoi spre casă. 

FEMEIA CU DOR DE DUCĂ: Nu, mersi. 

FEMEIA CU APARAT FOTO: Nu, mersi, ce? 

FEMEIA CU DOR DE DUCĂ: Voi puteţi să mergeţi cât vreţi înapoi spre casă, eu stau aici. 
FEMEIA CU BĂIAT MARE, MULT PREA MARE: Bine, stăm un pic. 


FEMEIA CARE TOT UITA SĂ SE NASCĂ se ridică. Le invită și pe celelalte să se 
ridice. Le dă fiecăreia câte o parte ca o fâşie din rochia sau costumaţia ei. Încep să se 
învârtă cu acea fâşie de jur împrejurul ei. Ritmul crește. Proiectat vedem ce scrie pe 
fiecare fâşie. Vor fi declaraţii făcute de femei pe teme comune dar masiv ignorate: fie 


e ja a 5 e Y 3 
că e vorba de depresii pe care femeile şi le ascund, fie că e vorba de abuz verbal, etc. 


FEMEIA CARE TOT UITA SĂ SE NASCĂ: “A fost odată ca niciodată că de n-ar fi nu s-ar 
povesti...” (Dă din cap ironic) De la indicativ timpul trecut, “a fost”, se trece brusc în 
condiţional-optativ. Unde e adevărul? În “a fost” cândva, nu ştim când, sau în nu a fost de fapt, 
ne-am visat pe noi altfel, dar de născut nu ne-am născut? (Se pune pe jos. Se uită direct la 
spectatori). Cutia Pandorei. De fapt, nu era o cutie, era un container mare, mare, mare, cât o 


amforă. Asta cu cutiuţa e o invenţie renascentistă. Să pară, cum să zic, așa, drăgălaș, ceva micuţ 


3 Link-uri: https://recorder.ro/invingatoarele/ 

http://www .ziare.com/life-style/cuplu/drama-unei-femei-abuzate- 1 3-ani-de-sot-cum-a-scapat-de- 
violuri-si-santaj- 1398042 

https://casaioana.org/about-domestic-violence/ 

https://www .scena9.ro/article/intensiv-interior-despre-depresie-si-anxietate-in-romania 

pe care Pandora să o poată ţine în braţe... să fie musai de ţinut în braţe ca pe un copil. Instinctul 
matern. Spălare pe creier. Dar de fapt, Pandora avea o ditamai amforă. Și de fapt pe fundul ei nu 
era nicio speranţă. Toată povestea ei a fost despre foame, nu speranţă. Dar nimeni n-a vrut s-o 
asculte pe Pandora și i-au rescris povestea. Ne-au trântit faza asta cu speranţa că sună chipurile 
bine. Nu e în mâna noastră. Nu e tangibilă. E așa, cât să ne păcălească. Și iar o luăm de la capăt 
ȘI iar greșim, și iar zicem, măcar pe fundul cutiei e speranţa. Uite că nu e! Nu e! Nu e! Doar că e 
mai convenabil să ţii vie o poveste spusă greșit, ne îmbătăm cu apă chioară. Grecii ăia își 
sechestrau femeile și le ţineau ca obsedaţii în casă doar pentru ei. Nici despre asta nu se vorbește. 
Marii greci. Marile mituri. Căca-m-aș pe ele! La un moment dat poveștile își rătăcesc cuvintele. 
Rămân goale. (Se ridică și duce la celelalte) Când ne e foame, ne urcăm pe pereţi, ne simţim 
hămesiţi ca lupii, vrem să devorăm, nu e timp de căutat speranţa pe fundul niciunei cutii. Nu, pe 
bune acum, basmele se termină în ospăț. Mă rog, nu toate, alea mişto. Până acum nu m-am 


născut pentru că nu mi-am săturat foamea. Despre asta vorbea Pandora. 


FEMEIA CU DOR DE DUCĂ: Ce ar fi fost dacă....? 


FEMEIA CU BĂIAT MARE, MULT PREA MARE: Dacă ce...? 


FEMEIA CU DOR DE DUCĂ: Ce ar fi fost dacă Ana lui Manole în loc să îi ducă grijulie ăluia 
hrană și ăla s-o zidească de prost ce era că nu știa să facă o mănăstire, ce ar fi fost dacă Ana asta 


și-ar fi băgat picioarele? Să îi fi zis: Dar du-te-n (pauză) du-te-ncolo cu zidăritu” tău de 2 bani și 


ee ve 


celebra baladă. 


Din acest moment și până la replica “Fantastic,” le vom vedea pe femei pregătindu-se ca 
pentru un picnic. Vor așeza spațiul corespunzător. Se vor mişca în timp ce îşi vor spune 
replicile și vor aduce fiecare câte ceva: farfurii, pâine, vin, etc. FEMEIA CU DOR 
DE DUCĂ pune pe masă/jos o foaie pe care stă scris MANOLE. 

FEMEIA CU DOR DE DUCĂ (Îi dă un ghionte FEMEII CU APARAT FOTO): Ce zici? 


FEMEIA CU APARAT FOTO: Manole vine la masă? 

FEMEIA CU DOR DE DUCĂ: Nu, Manole se uită la noi cum mâncăm. 
FEMEIA CU APARAT FOTO: Prima dată am crezut că vrei să facem o vrăjitorie, ceva. 


FEMEIA CU DOR DE DUCĂ: Cui, lui Manole? E mort, ma cherie. N-a venit Ana cu papa, dus 


a fost și el. 


FEMEIA CU BĂIAT MARE, MULT PREA MARE: Corect, ar muri toţi de foame dacă nu le-ar 


găti o femeie. 
FEMEIA CU APARAT FOTO: De la buni la soţioară. Mai bine ar fi fost un singur gen. 
FEMEIA CU DOR DE DUCĂ: Neutru. 


FEMEIA ÎNŞELATĂ CARE VA ÎNFLORI: În primele 5 săptămâni, toţi suntem la fel ca 


embrioni. 
FEMEIA CU DOR DE DUCĂ: Poftim? 


FEMEIA ÎNŞELATĂ CARE VA ÎNFLORI: M-am deșteptat de la abuz... am tot citit. Și am 


aflat. Abia în săptămâna a șasea, cam așa ceva, își aduce aminte și cromozomul Y să se activeze. 
FEMEIA CU APARAT FOTO: Adică până atunci doarme? 
FEMEIA ÎNŞELATĂ CARE VA ÎNFLORI: Da. 


FEMEIA CU DOR DE DUCĂ: Deci, în primele 5 săptămâni tot ce se dezvoltă e din 


cromozomul X, feminin? 


FEMEIA ÎNŞELATĂ CARE VA ÎNFLORI: Da, cromozomul Y stă și așteaptă să se întâmple 


ceva. Stă. Stă. Stă. 

FEMEIA CU BĂIAT MARE, MULT PREA MARE: Fantastic. 


Le vedem așezate la masă/jos la picnic. Vorbesc între ele, râd, sunt în povestea lor care 


acum începe în loc să se termine cu un mare ospăț. Iarăşi în medias res. 
FEMEIA CU APARAT FOTO: Nu fe cred. 
FEMEIA CU DOR DE DUCĂ: Pe bune, așa am făcut. 
FEMEIA CU BĂIAT MARE, MULT PREA MARE: Mai zi o dată, dar rar. 
FEMEIA CU APARAT FOTO: E ceva ce trebuie savurat. 


FEMEIA CU DOR DE DUCĂ: M-am dus acasă. Luasem un sicriu mic; îmi venise așa un gând: 
“Femeie, ca să te eliberezi pe tine trebuie să îngropi căcatul asta domestic. Femeia asta care 
stă să facă șnițele”. Am început să trântesc tot felul în el, de la oale şi furculiţe până la detergent 
şi bureţi. Era zgomot. Şi vine el, soţul: “Avem ceva de mâncat?” “Dar pașaport ai?” “Paşa... 
Ce?” “PA-ŞA-PORT”. “Ha, ha, foarte amuzant, dar nu tine de foame”. “Nu glumesc. Intri în 
bucătărie doar dacă ai pașaport”. “Ai înnebunit?” “Nu, m-am născut la adevărata viață!” “Dacă 


n-ai chef să gătești, zi așa că ies afară cu băieții”. “leşi și dus să fii! Ia şi sicriul ăsta”. 


FEMEIA CU DOR DE DUCĂ dă drumul la ceva de pe telefon. Se aude reclama la 
Nervocalmin. “Spală, calcă, gătește... Nervocalmin.” FEMEIA CARE TOT UITA SĂ 


SE NASCĂ începe să râdă. Face un pas înainte. 


FEMEIA CARE UITA SĂ SE NASCĂ: Eu cred în miracolele făcute de femei. Să fim bine 
înţelese că nu vreau să se interpreteze. Tot amânând să mă nasc, am hoinărit prin lume. Eram o 
dată într-o laborator plini cu șoricei numai femele. Făceau experimente pe ei. Unii erau agitaţi și 
nu dormeau. Le dădeau din Nervocalminul ăsta. Bă, să vezi ce s-au culcat. Din prima. Stăteau 
așa, la taclale pe șoriceasca lor, și apoi, gata, la orizontală. Am stat și am stat. Ăştia nimic. Nu se 


trezeau. Când au început să se trezească, erau și mai agitaţi și se loveau cu corpurile în pereţii în 

care erau prinși. Și ăia iar îi treceau pe medicaţie, doză mai mare. Le-au tot turnat pastila asta pe 
gât până când corpurile lor au devenit doar apă. Și când s-a întâmplat asta, cercetătorii au zis, 
“Gata, am găsit în sfârșit soluţia. Sună repede pe Ministrul Sănătăţii, pe Președinte, spune- 
le că am descoperit cum să reduci la tăcere durerea femeilor și s-o faci să dispară”. (Către 
spectatori) Într-o zi, aceste cocktailuri nu vor mai exista. Pentru că într-o zi noi ne vom naște 
singure, vom naște cu noi și alte cuvinte, și dacă ne rămâne timp, vom naște bărbaţi ca noi. 


Bărbaţi care vor vorbi și simţi ca noi. 


Din V.O. se repetă ritmul din reclamă, dar se schimbă verbele: “Citește, 

respiră, visează”. FEMEIA CU DOR DE DUCĂ mișcă din mâini din care îi cade o oală, 
o tigaie, etc. Se aude un zgomot ca și când s-au spart farfurii. Rând pe rând femeilor le 
va cădea câte o “gretutate ”. FEMEIA CU APARAT FOTO se învârte și din corpul ei se 
desprinde un cablu de aspirator, fridiger, fier de călcat. Le scoate pe toate din 

priză. FEMEIA CU BĂIAT MARE, MULT PREA MARE îşi mișcă capul în stânga, în 
dreapta de unde îi cad tot felul de post-it reminders: “Du copilul la şcoală”, “ia copilul 
de la şcoală”, “du copilul la doctor”, “du copilul la parc”, “du copilul la karate, fotbal, 
patinaj”, “du, du, du...”. la post-it notes și le rupe. FEMEIA ÎNŞELATĂ CARE VA 
ÎNFLORI, îşi ridică bluza, arată vânătăile pe care le șterge. Își ridică fusta şi din chiloți 
va scoate o listă în forma aidoma unui manuscris pe papirus: “Fă mâncare soțului, spală 
vasele, fii tăcută când vorbeşte, fii curva lui în pat, așteaptă-l ore lungi singură în casă 
cât el e afară, găsește mesaje de la amantă, etc." la această lungă listă pe care o 

aruncă într-un coș de gunoi. Îşi dă fusta jos. Începe să meargă mai lejer. 

Zâmbește victorioasă. Din NO. se aude o altă serie de verbe: “Călătorește. lubește. 
Respiră. Dansează. Respiră. Fă sex. Respiră. Nu te uita înapoi. Respiră. Ascultă 
muzică. Respiră. Respiră. Respiră. Respiră.” Când verbul “respiră se repetă, 

corpul FEMEII CARE TOT UITA SĂ SE NASCĂ se umflă din ce în ce mai mult, 
aidoma unui balon. Toate celelalte femei intră sub FEMEIA CARE TOT UITA SĂ SE 
NASCĂ. Înapoi la gestație. Acum e timpul lor. Și al așteptării celorlalți. Decorul se 
deschide şi pulsează ca o inimă al cărei sunet o auzi pentru prima oară la un aparat de 
ultrasunet. Cele 5 femei pășesc afară din scenă. Imaginea inimii care pulsează rămâne 


pentru un timp după care totul devine întunecat. O tăcere. 


40 


Din întuneric, off stage, le vom auzi vorbind. 


FEMEIA CU BĂIAT MARE, MULT PREA MARE: Eşti sigură că trebuia să facem la 


intersecţie la dreapta? 


FEMEIA CU DOR DE DUCĂ: La stânga era un zid, mare, urât și negru. Am intrat în el, nu îți- 


aduci aminte? Te trec pe ginseng de cum nimerim odată. 

FEMEIA CU BĂIAT MARE, MULT PREA MARE: Eşti sigură că ai citit bine semnele? 
FEMEIA CU DOR DE DUCĂ: Semne de la cine? (Arată în sus şi pufnește în râs) 
FEMEIA ÎNŞELATĂ CARE VA ÎNFLORI: Nu ne dam bătute. 

FEMEIA CU DOR DE DUCĂ: Fir-ar, nu răspunde nimeni! 

FEMEIA CU APARAT FOTO: Bateţi mai tare! 

FEMEIA CU BĂIAT MARE, MULT PREA MARE: Cine trebuie să ne deschisă? 
FEMEIA ÎNŞELATĂ CARE VA ÎNFLORI: Maria Magdalena. 

FEMEIA CARE TOT UITA SĂ SE NASCĂ: Vrăjitoarele din Salem. Sau orice vrăjitoare. 
FEMEIA CU DOR DE DUCĂ: Fecioara din Oreleans. 

FEMEIA CU DOR DE DUCĂ: Safo. 


FEMEIA CARE TOT UITA SĂ SE NASCĂ: Mata Hari. 

FEMEIA CU APARAT FOTO: Eva. 
Se aprinde lumina. 
FEMEIA CARE TOT UITA SĂ SE NASCĂ: Eva? 
FEMEIA CU DOR DE DUCĂ: Eva, făcută din coasta lui Adam. 
FEMEIA CU BĂIAT MARE, MULT PREA MARE: Să nu fie Adam singur în Paradis. 
FEMEIA CARE TOT UITĂ SĂ SE NASCĂ: Nu știu povestea asta. Cum s-a terminat? 
FEMEIA CU DOR DE DUCĂ: Naşpa. 
FEMEIA CU BĂIAT MARE, MULT PREA MARE: Oare de data asta am ajuns unde trebuie? 
Se întorc cu spatele la noi. Pe spatele lor nu mai este ca la început o literă din 


cuvântul FEMEI, ci fiecare are scris câte un X. Liber la interpretare. 


Sfârșit 

